פורסם על ידי ענת ב- 3/18/2018 אין תגובות:
פורסם על ידי ענת ב- 1/24/2018 2 comments:
שוב מרק אדום עם אורז
שוב חזר אלינו החורף עם גל קור וגשם.
בשבילי, אחד הרגעים הכי מספקים במזג אוויר שכזה, הוא הרגע שפותחים סיר מרק מהביל וריחני ומוזגים ממנו לקערה.
אדי הריח והחום שיוצאים מהקערה ומרגיעים את הבטן והנפש אחרי יום עבודה מתיש, שווים את העבודה וה"טירחה" בלהכין את המרק.
נכון, לפעמים רק המחשבה על לעמוד עכשיו במטבח ולהכין ארוחה מעייפת גם אותי. אבל כשזה נוגע למרקים, ובמיוחד המרק הזה, בדרך כלל יש לי כוח.
מרק אדום עם אורז, ככה הוא נקרא בבית.
מרק עגבניות עשיר עם מנת אורז שמתבשלת בתוכו ומסמיכה אותו לכדי כמעט נזיד, מספק בשבילי ארוחה שלמה ויותר ממנו אני לא צריכה.
הפעם השתמשתי בכמה סוגי עגבניות, פשוט כי במקרה הייתי בשוק האיכרים והיו שם כל מיני סוגי עגבניות שלא השתמשתי בהן קודם ועניין אותי להשתמש בהן. אבל אתם מוזמנים להכין את המרק מכאלה שקניתם בשוק או בסופר.
כמובן שרצוי עגבניות מלאות במיץ וטעם ואם הן התחילו להתרכך במקרר, גם הן מצוינות למרק.
אני יודעת שעגבניות חורף הן לא הכי מלאות בטעם, לכן למצוא כאלה ועוד להכין מהן מרק זה לא תמיד הגיוני, בשביל זה המציאו את שימור העגבניות!
כיום אפשר למצוא בשוק עגבניות משומרות נפלאות, פשוט תמצאו חברה טובה שלא משתמשת בחומרים משמרים ותוספי טעם וריח -עגבניות נטו- ויהיה לכם מרק נפלא.
דבר חשוב מאוד שלמדתי על עגבניות- עגבניות אוהבות מלח, אז ניתן לתבל את המרק נדיב יחסית אך שימו לב שלא להמליח יותר מידי, לכן כדאי לתבל בכמה פעמים, לאחר הוספת העגבניות לסיר ולפני הטחינה של המרק.
אם אתם מרגישים שהעגבניות חמוצות מידי והמרק לא מאוזן, ניתן להוסיף מעט סוכר.
אני יודעת שכבר הבאתי לכם מתכון למרק עגבניות, אבל תמיד אפשר לשפר...
מרק אדום עם אורז
8 עגבניות גדולות ועסיסיות
½ כוס אורז לבן (אפשר גם יותר, תוסיפו לפי הטעם)
1 ליטר נוזלים רתוחים (ציר ירקות\מים)
קוצצים את הבצלים והכרשה ובסיר עם תחתית עבה מטגנים אותם ב 5 כפות שמן זית
שוטפים היטב את העגבנית וקוצצים גס.
כשהבצלים זהובים מוסיפים את העגבניות הקצוצות ומתבלים במלח ופלפל שחור.
מכסים את הסיר וממשיכים לבשל על אש בינונית כעשר דקות, אנחנו רוצים שהעגבניות יוציאו את כל הנוזלים שלהם, רק שימו לב שלא ישרפו לכן ערבבו מידי פעם.
לאחר שהעגבניות הגירו את כל הנוזלים והן כמעט הפכו למחית, מוסיפים לסיר בזהירות את הנוזלים הרתוחים. מערבבים היטב ומביאים שוב לרתיחה.
לאחר רתיחה מבשלים את המרק עוד כחצי שעה על להבה נמוכה.
בתום הזמן מתבלים באבקת שום גבישי, טועמים את המרק ואם צריך לתקן תיבול, מתקנים.
טוחנים את המרק היטב בעזרת בלנדר יד ומוסיפים את רסק העגבניות. מערבבים היטב.
מביאים את המרק שוב לרתיחה, מוסיפים את האורז הלבן ומכסים.
מבשלים את האורז כ-12 דקות, עד שהוא מוכן ומכבים את הלהבה.
פורסם על ידי ענת ב- 2/02/2017 אין תגובות:
תוויות: אורז, חורף, מוצרי עגבניות, מרק חורפי, מרק עגבניות
אני בדרך כלל מחזיקה במקרר קופסה של תמרים מג'הול, בניגוד לשאר הפירות המיובשים אותם אני גם נהנית לאכול ככה סתם.
גיליתי לפני די הרבה זמן שהשילוב של תמרים, תפוז ושקדים הוא אחלה שילוב ומידי פעם כשאני רוצה לנשנש משהו מתוק בלי יותר מידי סוכרים מעובדים (למרות שגם להם יש את היתרונות שלהם, אני לא חושבת שיש מישהו שיכול לערער בכוחות העל של עוגיית אוראו…)
בכל מקרה, אז שכחתי מהתמרים במקרר.
הם היו מתחת לדברים ונדחפו לאחורי המקרר, אתם יודעים איך זה.
הדבר ההגיוני קרה, הם התייבשו לגמרי. גם לא לילה מחוץ למקרר ביום חמים לא הצליח להחזיר להם את הרכות המתוקה.
מה עושה בחורה די מיואשת שרוצה לנצל חצי קופסת תמרים יבשים בלי להגיע למוצא האחרון והוא הפח?
ניסיונות במטבח, נכון!
5 נקודות לגריפינדור!
התמרים נכנסו לסיר עם מים רותחים ואני חזרתי למטבח.
זה הרי הכי פשוט לזרוק משהו שכבר איבד את חיוניותו, אני מעדיפה לנסות ולתקן אם אפשר לקרוא לזה ככה.
כי עד שמוצאים זוג מגפיים שנורא אוהבים לא זורקים אותם בגלל שהריצ'רץ' נשבר! (סיפור אמיתי, לא משנה).
בקיצור, לפני שאני אמשיך למנות לכם את כל הדברים שעברו אצלי שיחזור, אני פשוט אביא לכם את המתכון.
העוגה אמנם לא מלכת היופי ומושכת כמו עוגות עם תותים, שוקולד וקצפות למיניהן, אבל כמה פשוטה ככה טעימה.
אין טעות במתכון, הוא ללא סוכר! התמרים כל כך מתוקים מראש שאין צורך להוסיף לפי דעתי.וכמו כל עוגה בחושה, היא הרבה יותר רכה וטעימה ביום שלמחרת ההכנה.
2 תבניות אינגליש
1 קרטון שמנת מתוקה (250 גר')
שמים את התמרים בסיר קטן וממלאים במים רותחים.
מרתיחים יחד כחמש דקות עד שנראה שהקליפה מתחילה להתקלף.
מסננים מהנוזלים ונותנים לתמרים להתקרר מספיק כדי שאפשר יהיה לקלף את הקליפה ולהוציא את הגלעין החוצה.
לאחר שהתמרים התקררו מקלפים, מגלענים וחותכים את התמרים לרבעים, אין צורך לחתוך עם סכין, עם האצבעות זה מספיק, הם מספיק רכים.
מעבירים אותם לקערה בינונית, מוסיפים גרידה ומיץ מתפוז שלם, מעט קינמון ואת שאר החומרים כשאת הקמח מוסיפים בסוף ומערבבים ממש עד שהקמח נטמע בתערובת, לא יותר.
מעבירים לתבנית הרצויה ומכניסים לאפייה בחום בינוני (160) לכ- 35 דקות.
העוגה מוכנה כשקיסם שננעץ במרכזה יוצא יבש עם פירורי עוגה עדינים.
פורסם על ידי ענת ב- 1/19/2017 אין תגובות:
תוויות: ליד הקפה, ללא סוכר, עוגה בחושה, קלי קלות, שקדים, תמרים, תפוזים
יום העצמאות כבר ממזמן נחשב לחג המנגל הלאומי.
כל חצר פנויה, כל פינת פארק ירוק וכל רצועת חוף הופכים לנקודה נחשקת בשביל המנגליסטים.
אמנם אנחנו חוגגים בחצרנו הפרטי והצנוע, אבל תמיד עם משפחה וחברים והופכים את החגיגה ליום שלם של אירוח והנאה צרופה עם הרבה מאוד אוכל, שתיה ומוזיקה.
לכל אחד יש את הבשרים האהובים עליו ואת התיבול האהוב עליו.
אצלנו הבשר מגיע כמעט נקי מתיבול, אולי רק הפרגיות שוחות להן לילה במרינדה, אבל בסך הכל התיבול היחיד שנוגע בבשר הוא מלח ופלפל שחור בתוספת של צ'ימיצ'ורי תוצרת בית.
אותי גידלו שאם כבר אוכלים בשר, צריך להנות מהטעם המקורי שלו וכל תוספת אחרת רק מאפילה על הטעמים הנפלאים שהוא מביא איתו.
הפעם אני לא מתקרבת למתכוני הבשר, אותם אני משאירה לחברי לרשת.
הפעם אני מביאה לכם "מתכוני צד", תוספת קטנה לצד הבשר וקינוח קטן ומתוק שאף אחד לא יתנגד אליו. שניהם פרווה ושניהם ללא גלוטן!
אצלנו בבית מאוד אוהבים שיני שום אפויות. בכל מנת עוף או תבנית של אנטיפסטי אפשר למצוא כמה ראשי שום מפורקים לשיניים, פשוט נאפים יחד עם המנה עצמה.
אני אפילו לא זוכרת לפני כמה שנים התחלנו עם המנהג הזה של לשים "כיס" מנייר אלומיניום עם שיני שום ו"לאפות" אותם מעל המנגל, מבחינתי הוא תמיד היה שם.
מפרקים את ראשי השום לשיניים אבל לא מקלפים אותם.
לוקחים רצועה ארוכה של נייר כסף, באורך 40 ס"מ לפחות, מקפלים לחצי לאורכה ולאחר מכן שוב מקפלים לחצי לאורכה. את כל אחד משני צידי הרצועה המקופלת מקפלים בקפל צר כדי לסגור את הכיס, בערך ברוחב ס"מ, אבל פעמיים ולוחצים חזק כך שלא יפתח בקלות.
מכניסים את כל שיני השום מהפתח שנשאר, מתבלים במלח גס, פלפל שחור גרוס ושמן זית, השיניים לא צריכות לשחות בשמן אבל שיהיה מספיק בשביל שיעטוף טוב את כולן.
סוגרים את הפתח שדרכו הכנסתם את שיני השום על ידי קיפול, כפול גם פה כמובן.
מנערים בזהירות, שלא לקרוע את הנייר ומניחים על הגריל ממש לאחר שהנחתם אותו על הגחלים.
כל תהליך הבישול לוקח כשעה, כך שבזמן אתם מחממים את המנגל למנות הרציניות ומוציאים את הנישנושים לילדים שיני השום יתבשלו להן בתוך תנור קטן וקומפקטי ויהיו מוכנות לצד המנה העיקרית.
כששיני השום מוכנות, כדאי להוציא אותן בזהירות לקערה קטנה או אפילו פשוט לקרוע את נייר האלומיניום ולתת להן להתקרר מעט.
הדרך הכי קלה וכיפית בשביל לאכול אותן היא פשוט לתת מעיכה קלה ושן השום קופצת לה מהקצה ישר לפה.
הקינוח הוא משהו שלפעמים, אם אנחנו זוכרים לקנות בננות, עולה על האש.
הוא כל כך קל להכנה וכל כך טעים שגם אם אתם סיימתם את הארוחה ורק רוצים לנוח, אתם לא תוכלו לסרב לו כשתראו את השוקולד הנוזלי מבצבץ מתוך הבננה.
בננות חמות בשוקולד מריר
4 בננות כמעט בשלות
50 גר' אגוזי לוז קלויים
חורצים את קליפת הבננה לאורכה ופותחים אותה מעט. מניחים אותן על המנגל כשהחריץ בחלקו העליון וחורצים בבננה עצמה כמה חריצים קטנים.
שוברים את השוקולד המריר לקוביות ומסדרים אותו בתוך חריצי הבננה.
מניחים לבננות להתחמם ותוך כדי השוקולד המריר נמס לאט לאט. לאחר כחמש דקות אפשר לנסות לטעום אם הבננות מוכנות והשוקולד מספיק נמס. אם לא, תשאירו את הבננות לעוד כשלוש דקות.
קוצצים את אגוזי הלוז ומפזרים מעל הבננות והשוקולד המומס.
אפשר לשדרג את המנה עם כמה כדורי גלידה קצפת ולהפוך אותה ל"סאנדיי" אם אין לכם בעיית כשרות.
פורסם על ידי ענת ב- 1/18/2017 אין תגובות:
תוויות: בננות, על האש, עשבי תיבול, פרווה, קינוח, קלי קלות, שום, שוקולד מריר, תוספות